છેલ્લાં ૧૦-૧૧ વર્ષથી સતત સમાજસેવા કરતાં કચ્છના સમાજસેવકે એક આગવી પ્રણાલિકા ઊભી કરી છે. કચ્છ પંચાયતમાં હેડક્લાર્ક તરીકે નોકરી કરતા ૪૯ વર્ષના શૈલેષભાઈ ભટ્ટ આમ તો સંસારી જીવ છે, પરંતુ વર્ષના ૧૫ દિવસ જાણે તેઓ સાધુજીવન ગાળે છે. તેઓ અખિલ ગાયત્રી પરિવાર સાથે જોડાયેલા છે. આચાર્ય રામ શર્માના સાહિત્ય અને તેમનાં પત્ની ભગવતીદેવી, પુત્રી શૈલબાળા પંડ્યા, જમાઈ ડો. પ્રણવ પંડ્યાના સત્સંગથી પ્રેરણા મેળવીને આચાર્યજીના આદર્શ મુજબ તેઓ વર્ષોથી સમયદાન કરે છે. કચ્છ અને આસપાસનાં ગામોમાં તેઓ શાળાની મુલાકાત લઈને વ્યસનમુક્તિ અંગે સમજાવે છે, તે માટેની પ્રદર્શની યોજે છે. દીવાલો પર સુવિચાર લખે છે. તેઓ જણાવે છે કે, ‘દર વર્ષે મારા ૧૫ દિવસના સમયદાન દરમિયાન હું ત્રણ અલગ-અલગ તાલુકાનાં ગામો પસંદ કરું છું. દરેક ગામમાં ૫-૫ દિવસ રહીને વ્યસનમુક્તિ વિશે સમજાવું તો છું જ ઉપરાંત મહિલા જાગૃતિ, સાધના, શિક્ષણનું મહત્ત્વ, સ્વાવલંબન, સ્વાસ્થ્ય અને કુરિવાજ નિવારણ જેવા વિષયો વિશે ગ્રામજનોને સમજ આપું છું. સાંજના સમાજઉપયોગી વાતોસભર પ્રજ્ઞાપુરાણની કથા કરું છું અને રાત્રીના ધર્મસભાનું આયોજન પણ કરું છું. જેમાં વૃક્ષારોપણ, પર્યાવરણ, પાણી બચાવો વગેરે વિશે પણ વાતો કરું છું.’ તેમની આ પ્રવૃત્તિને લોકો દ્વારા અંતઃકરણ પૂર્વક આવકારાય છે. તેઓ પોતાની નિવૃત્તિ પછી સંસારમાં રહીને પણ સંપૂર્ણ જીવન આવી જ સંસારોપયોગી પ્રવૃત્તિને સમર્પિત કરવા ઇચ્છે છે.